
MBI MIRATIMIN E “KODIT TË RRJETIT TAP”

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar, neneve 13; 15, pika 1, germa “a”; 16, pika 24 dhe nenit 108, të ligjit nr. 102/2015 “Për sektorin e gazit natyror”, të ndryshuar; direktivës 2009/73/EC të Parlamentit Evropian dhe të Këshillit, të 13 korrikut 2009; rregullores së Parlamentit Evropian dhe Këshillit 942/2019, të datës 5 qershor 2019; rregullores së Parlamentit Evropian dhe Këshillit 715/2009, të 13 korrikut 2009, të ndryshuar me vendimin e Komisionit të 24 gushtit 2012, rregullores së Komisionit të BE-së 312/2014, të datës 26 mars 2014; rregullores së Komisionit të BE-së 2017/459, të datës 16 mars 2014; vendimit të Komisionit Evropian të datës 16 maj 2013, i cili përmban “Përjashtimin e tubacionit Trans Adriatik nga kërkesat për qasjen e palëve të treta, rregullimin e tarifave dhe ndarjen e pronësisë”, të përcaktuara në nenet 9, 32, 41(6), 41(8) dhe 41(10) të direktivës 2009/73/EC; dispozitave të Opinionit Përfundimtar të Përbashkët të Rregullatorëve të Energjisë mbi aplikimin e përjashtimit të TAP AG, datë 6 qershor 2013, lëshuar nga autoritetet sipas direktivës 2009/73/EC, (Opinioni Përfundimtar i Përbashkët), nenit 4.7.1, të Opinionit Përfundimtar të Përbashkët; dispozitat e rregullores 715/2009 dhe të kodeve evropiane të rrjetit të cilat nuk janë në konflikt me Opinionin Përfundimtar të Përbashkët; letra dërguar nga TAP AG më datë 20 dhjetor 2019; letra dërguar nga TAP AG më datë 10 qershor 2020; si dhe neneve 15 dhe 26, të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s, nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 15.6.2020, mbasi shqyrtoi relacionin e përgatitur nga Drejtoria e Gazit Natyror, mbi “Miratimin e Kodit të Rrjetit TAP”,
konstatoi se: 
- Në datën 1 shtator 2011, TAP AG paraqiti pranë Entit Rregullator të Energjisë (ERE) Shqipëri “Aplikimin e përjashtimit për gazsjellësin Trans Adriatik” sipas nenit 22, të direktivës së gazit 2003/55/EC; 
- Në muajin qershor 2013, ERE, Ministria Italiane, dhe RAE morën vendimin e përjashtimit duke miratuar Opinionin Përfundimtar të Përbashkët (këtu dhe më poshtë “FJO”) një dokument që është shkruar në mënyrë të përbashkët nga ARERA, RAE dhe ERE (këtu dhe më poshtë: “Autoritetet”) dhe e ndryshuan për t’u pajtuar me vendimin e Komisionit [C (2013)2949 përfundimtar] datë 16 maj 2013 dhe morën parasysh Opinionin 1/2013 të Sekretariatit të Komunitetit të Energjisë, datë 14 maj 2013; 
- Sipas nenit 4.7.1, të Opinionit Përfundimtar të Përbashkët, TAP AG është e detyruar t’u paraqesë për miratim Autoriteteve: ERE, ARERA, RAE, “Kodin e Rrjetit të TAP”(TAP NC), jo më vonë se 12 muaj para datës së vendosjes në funksion;
- Sipas nenit 4.7.1, Kodi i Rrjetit duhet të pajtohet me të gjitha dispozitat e rregullores 715/2009 dhe të kodeve evropiane të rrjetit, të cilat nuk janë në konflikt me kushtet e Opinionit Përfundimtar të Përbashkët; 
- Sipas detyrimeve të Opinionit Përfundimtar të Përbashkët, në datën 7 gusht 2018, TAP AG, hapi te faqja e internetit konsultimet publike për Kodin e Rrjetit të TAP;
- Në muajin gusht, TAP AG publikoi një raport, në faqen e tij të internetit, ku paraqiteshin të gjithë rezultatet e procesit të konsultimit;
- TAP AG paraqiti në mënyrë zyrtare Kodin e Rrjetit, tek Autoritetet, për miratim, në datën 20 dhjetor 2019, së bashku me komentet e marra nga “Raporti i Konsultimit publik”; 
- Të tre Autoritetet kërkuan nga TAP AG të modifikojnë propozimet, në mënyrë që të përafrohemi më shumë me dispozitat e TNC-së, në përputhje të plotë me dispozitat e FJO-së dhe legjislacionit evropian;
- Nëpërmjet një letre, më datë 10 qershor 2020, TAP AG dërgoi propozimin zyrtar mbi azhurnimin e Kodit të Rrjetit të TAP, ashtu si edhe tregohet në aneksin A2;
- Propozimi i përmendur në paragrafin e mëparshëm përfshin, ndër të tjera, angazhimin e kompanisë TAP AG (aneks 5 në TNC) për të azhurnuar dhe integruar TNC-në sapo të fillojë aktivitetin tregtar, veçanërisht në pjesët që kërkojnë realizimin e përvojës operative. 
Duke pasur parasysh që:
1. Kodi i Rrjetit TAP përputhet plotësisht me legjislacionin evropian dhe është hartuar në referencë të Opinionit Përfundimtar të Përbashkët, është e përshtatshme që të aprovohet “Kodi i Rrjetit TAP” mbi bazën e opinioneve të ndara me rregullatorët e tjerë, përfshirë Italinë (ARERA) dhe Greqinë (RAE), së bashku me aneksin A1.
Për gjithë sa më sipër cituar, Bordi i ERE-s, 

VENDOSI:

1. Të miratojë, së bashku me Rregullatorët e Italisë (ARERA) dhe Greqisë (RAE), “Kodin e Rrjetit TAP”, bashkangjitur me aneksin A1 (bashkëlidhur në gjuhën angleze dhe atë shqip).
2. T’i përcjellë këtë vendim shoqërisë TAP AG, Autoriteteve Rregullatore të Italisë (ARERA), Greqisë (RAE), Sekretariatit të Komunitetit të Energjisë (EnC), Ministrisë së Infrastrukturës dhe Energjisë, Ministrisë së Financave dhe Ekonomisë, Autoritetit të Konkurrencës dhe shoqërisë Albgaz sh.a.
3. Versioni në gjuhën e origjinës (anglisht) ka përparësi, në rast mosdakordësie në interpretim nga palët, të versionit Shqip.
4. Drejtoria e Çështjeve Ligjore të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

